Source: https://www.riigiteataja.ee/kohtulahendite_liigitus.html?jaotus=juur.206106665.206110269.206110278.206110289&kokkuvotted=false&jaotusedVaikimisiAvatud=
Timestamp: 2020-01-27 04:31:32+00:00

Document:
3-3-1-20-14 Riigikohus 19.05.2014
Mitteresidendi ja tema Eestis asuva püsiva tegevuskoha vahelised majandustehingud maksustatakse samamoodi, nagu neid tuleks maksustada siis, kui püsiva tegevuskoha (filiaali) asemel oleks mitteresident asutanud Eestis iseseisva äriühingu (tütarühingu). See puudutab muu hulgas ka laenu andmist ja tagastamist ning sissemakseid ja väljamakseid omakapitali. TuMS § 53 lõike 4 alates 01.01.2011 kehtiv muudatus ei muutnud püsiva tegevuskoha maksuarvestuse põhimõtteid, vaid muudeti maksuobjekti arvepidamise metoodikat. Mitteresident pidi muudatuse tulemusena hakkama püsiva tegevuskoha omakapitali senise ühe bilansikirje asemel kajastama kahel bilansikirjel ning iga väljamakse tegemisel otsustama, kas toimub sissemakse tagastamine või kasumi väljaviimine. Seega ei muutunud maksumaksja valikud ja võimalused mõjutada maksukohustuse tekkimise aega. Tulumaksuseadus ei kirjuta mitteresidendile ette, millises järjekorras omakapitali väljamakseid teha – kas alustada sissemakstud kapitali tagastamisest või kasumist või teha vaheldumisi makseid mõlemast allikast. Kuna TuMS § 53 lg 4 muudatusel ei olnud maksukoormust suurendavat mõju, siis ei saa ka kerkida küsimust rakendussätte võimaliku tagasiulatuva toime kohta. TuMS § 61 lõikes 42 sisalduva üleminekusätte eesmärk on viia bilansikirjed ja maksuarvestuse kirjed vastavusse. Kui sellist üleminekusätet ei oleks, tekiks võimalus üks kord juba maksuvabalt välja viidud summa teist korda maksuvabalt välja viia. "Vara väljaviimisena" TuMS § 61 lg 42 tähenduses tuleb mõista ainult sellist sooritust, mis oleks olnud maksustatav "vara väljaviimisena" TuMS § 53 lg 4 kuni 31.12.2010 kehtinud redaktsiooni kohaselt, st ainult sellist vara väljaviimist, mille eest ei anta püsivale tegevuskohale vastu muud vara. Kuni 31.12.2010 kehtinud TuMS § 53 lg 4 puhul pidi tulumaksuga maksustatav väljamakse oma majanduslikult sisult vastama väljamaksele omakapitalist, mitte näiteks laenu andmisele, laenu tagastamisele, nõude loovutamisele, väärtpaberi ostule või müügile või muule sarnasele tehingule. Sellele viitab nii TuMS § 53 lõikes 4 sisalduv viide TuMS § le 50, mille kohaselt maksab äriühing tulumaksu dividendidelt ja muudelt kasumieraldistelt, kui ka TuMS § 7 lõikes 3 kirjeldatud võrdse kohtlemise põhimõte. Laenu tagastamine ei ole käsitatav "vara väljaviimisena" TuMS § 53 lg 4 varasema redaktsiooni ja TuMS § 61 lg 42 tähenduses, sest peakontorile makstud summaga samas ulatuses vähenesid püsiva tegevuskoha kohustused peakontori ees.

References: Riigikohus 
 § 53
 § 53
 § 61
 § 61
 § 53
 § 53
 § 53
 § 7
 § 53
 § 61